સલમાન ખાને ‘સુલતાન’માંથી અરિજિત સિંહનું ગીત કાઢી નાખ્યું છે એ વાત હજી શાંત નથી થઈ ત્યાં હવે એવી વાતો ચાલી રહી છે કે ‘સુલતાન’માંથી સલમાને મિકા સિંહનું ગીત પણ કાઢી નાખ્યું છે. આ ગીત માટે મિકાની જગ્યાએ હવે બાદશાહને પસંદ કરવામાં આવ્યો છે. ‘સુલતાન’ના ટ્રેલરમાં જે ગીત છે એ પહેલાં મિકા પાસે ગવડાવવામાં આવ્યું હતું. આ ગીતને સલમાને મિકા પાસે હરિયાણવીમાં ગવડાવ્યું હતું, પરંતુ તેને પસંદ ન આવતાં આ ગીત માટે બાદશાહને પસંદ કરવામાં આવ્યો છે એવી વાતો ચાલી રહી છે. અરિજિતે તેના ગીતને કાઢી નાખવા બદલ જાહેરમાં માફી માગી સલમાનને એ ગીત રાખવા માટે વિનંતી કરી હતી, પરંતુ મિકાએ આ વિશે ચુપકી પસંદ કરી છે. મિકાએ અગાઉ સલમાન માટે ઘણાં ગીતો ગાયાં છે.